b'\n_START_ARTICLE_\nMy\xc3\xb6h\xc3\xa4iskantasuomi\n_START_PARAGRAPH_\nMy\xc3\xb6h\xc3\xa4iskantasuomi on it\xc3\xa4merensuomalaisten kielten rekonstruoitu kantamuoto, joka haarautui kantasaamen kanssa varhaiskantasuomesta mahdollisesti yli vuosituhat ennen ajanlaskun alkua. Germaanisten lainasanojen perusteella sen on p\xc3\xa4\xc3\xa4telty hajautuneen it\xc3\xa4merensuomalaisten kielten kantamuotoihin ajanlaskun alun j\xc3\xa4lkeen. Kielen uskotaan koostuneen kolmesta p\xc3\xa4\xc3\xa4murteesta: etel\xc3\xa4kantasuomi, pohjoiskantasuomi ja it\xc3\xa4kantasuomi. Niit\xc3\xa4 puhuttiin laajalla alueella aina nykyisest\xc3\xa4 Suomesta Inkerinmaalle ja Latviaan._NEWLINE_My\xc3\xb6h\xc3\xa4iskantasuomen murteet eiv\xc3\xa4t kehittyneet suoraan eri kieliksi, vaan saivat vaikutteita toisistaan, kun niiden puhujat olivat useissa yhteyksiss\xc3\xa4 toisiinsa vaeltaessaan etel\xc3\xa4rannikon alueella ja levitt\xc3\xa4ytyess\xc3\xa4\xc3\xa4n sis\xc3\xa4maahan. Nykyisess\xc3\xa4 suomen kieless\xc3\xa4 on ilmeisesti vaikutteita eniten pohjoiskantasuomesta mutta vaikutteita my\xc3\xb6s etel\xc3\xa4- ja it\xc3\xa4kantasuomesta.'